**2o ΓΕΛ ΝΑΥΠΛΙΟΥ ΝΕΟΕΛΛΗΝΙΚΗ ΓΛΩΣΣΑ/ ΛΟΓΟΤΕΧΝΙΑ Γ΄ΛΥΚΕΙΟΥ ΚΡΙΤΗΡΙΟ**

**Α)ΚΕΙΜΕΝΟ«Βράζει» η Γη. Ανησυχητικά ευρήματα για την υπερθέρμανση**

Η κλιματική αλλαγή και η συνακόλουθη ατμοσφαιρική ρύπανση θα «φέρουν» 60.000 παραπάνω πρόσθετους θανάτους έως το 2030 και 260.000 έως το 2100, σύμφωνα με μια άλλη διεθνή μελέτη.Ακόμη κι αν οι άνθρωποι κατάφερναν να σταματήσουν **άμεσα** και **ολοκληρωτικά** όλες τις εκπομπές «αερίων του θερμοκηπίου», η Γη θα συνέχιζε να «ανεβάζει πυρετό» έως το τέλος του τρέχοντος αιώνα, σύμφωνα με τις νέες δυσοίωνες εκτιμήσεις.

Αν συνεχισθεί ο σημερινός ρυθμός εκπομπών αερίων για τα επόμενα 15 χρόνια, τότε το πιθανότερο είναι ότι η θερμοκρασία του πλανήτη μας θα έχει αυξηθεί κατά 1,5 βαθμούς έως τότε (2032), σύμφωνα με τους ερευνητές του Πανεπιστημίου Ουάσιγκτον, με επικεφαλής τον καθηγητή στατιστικής Άντριαν Ράφτερι, που έκαναν τη σχετική δημοσίευση στο περιοδικό για θέματα κλιματικής αλλαγής “Nature Climate Change”.

Η συμφωνία του Παρισιού που υπέγραψαν πέρυσι 195 χώρες, καλεί τη διεθνή κοινότητα να πάρει μέτρα, ώστε να μην αυξηθεί η παγκόσμια θερμοκρασία έως το 2100 πάνω από δύο βαθμούς Κελσίου σε σχέση με τα προβιομηχανικά επίπεδά της. Όμως η νέα μελέτη θεωρεί πολύ δύσκολο να επιτευχθεί αυτό, ακόμη κι αν -πράγμα απολύτως απίθανο- ξαφνικά όλες οι χώρες σταματούσαν μέσα στο 2017 να εκπέμπουν άλλον άνθρακα στην ατμόσφαιρα.

Οι ερευνητές δίνουν πιθανότητα μόνο 5% η άνοδος της θερμοκρασίας της Γης να μην ξεπεράσει έως το 2100 τους δύο βαθμούς σε σχέση με τα προβιομηχανικά επίπεδα. Ενώ υπολογίζουν μόνο στο 1% την πιθανότητα να περιορισθεί κάτω από 1,5 βαθμούς η άνοδος της παγκόσμιας θερμοκρασίας έως το τέλος του αιώνα μας.«Ο στόχος των δύο βαθμών είναι **επιτεύξιμος**, αλλά μόνο μέσα από μαζική και **συνεχή**προσπάθεια σε όλα τα μέτωπα στη διάρκεια των επομένων 80 ετών. Οι πιο αισιόδοξες προβλέψεις είναι απίθανο να συμβούν. Είμαστε πιο κοντά στο όριο ασφαλείας από ό,τι νομίζουμε» δήλωσε ο Ράφτερι. […]

Μια άλλη μελέτη, με επικεφαλής τον Τζέισον Γουέστ του Πανεπιστημίου της Β. Καρολίνα, η οποία δημοσιεύθηκε στο ίδιο επιστημονικό περιοδικό, ενισχύει τους φόβους ότι η **ανεξέλεγκτη** κλιματική αλλαγή θα έχει **επιπτώσεις** και στη δημόσια υγεία, αυξάνοντας τους πρόωρους θανάτους, κυρίως επιδεινώνοντας τη ρύπανση του αέρα.

«Καθώς η κλιματική αλλαγή επηρεάζει τις συγκεντρώσεις ρυπογόνων ουσιών στον αέρα, μπορεί να έχει σημαντική επίπτωση στην υγεία παγκοσμίως, προσθέτοντας και άλλους θανάτους στα εκατομμύρια των ανθρώπων που ήδη πεθαίνουν από ατμοσφαιρική ρύπανση κάθε χρόνο» δήλωσε ο Γουέστ.

Όσο ανεβαίνει η θερμοκρασία, τόσο επιταχύνονται οι χημικές αντιδράσεις που παράγουν ρύπους στον αέρα, όπως το όζον και τα μικροσκοπικά σωματίδια. Οι περιοχές και οι χώρες που θα έχουν ξηρότερο κλίμα, πιθανότατα θα έχουν και χειρότερη ρύπανση, λόγω αύξησης των πυρκαγιών, αυξημένης σκόνης και λιγότερων βροχών που θα μπορούσαν να καθαρίσουν τον αέρα. Αλλά και τα δέντρα, όσο ανεβαίνει η θερμοκρασία, θα εκλύουν περισσότερες οργανικές ρυπογόνες ουσίες.

Επιπλέον, σύμφωνα με τη μελέτη, πέρα από την ρύπανση του αέρα, η κλιματική αλλαγή θα **προκαλέσει** περισσότερους πρόωρους θανάτους και με άλλους τρόπους, όπως το θερμικό στρες των ευάλωτων ανθρώπων, η μειωμένη πρόσβαση σε καθαρό νερό και επαρκή τροφή, καθώς και η εξάπλωση των λοιμωδών νόσων.

**Πηγή:** [news247.gr](http://news247.gr/eidiseis/koinonia/perivallon/vrazei-h-gh-anhsyxhtika-eyrhmata-gia-thn-yperthermansh.4787674.html)  1 Αυγούστου 2017

**Παρατηρήσεις**

**Α.**Να αποδώσετε **την περίληψη** τμήματος του κειμένου : « Η κλιματική αλλαγή και η συνακόλουθη …………… δήλωσε ο Ράφτερι.» (60 λέξεις).

**Μονάδες 15**

**Β.**Να εντοπίσετε το **κειμενικό** είδος στο οποίο ανήκει το κείμενο δικαιολογώντας την απάντησή σας.

**Μονάδες 8**

**Β1.**Να εντοπίσετε **τη δομή** και τη **μέθοδο ανάπτυξης** της προτελευταίας παραγράφου του κειμένου και να δικαιολογήσετε την απάντησή σας σε κάθε περίπτωση.

**Μονάδες 5**

**Β2.**Να εντοπίσετε τη **νοηματική σχέση** μεταξύ της προτελευταίας και της τελευταίας παραγράφου του κειμένου. Ποια λέξη δηλώνει αυτή τη σχέση; Να δικαιολογήσετε τις απαντήσεις σας.

**Μονάδες 10**

**Β3.**Να δώσετε από έναν **πλαγιότιτλο** για κάθε μία από τις παραγράφους του κειμένου.

**Μονάδες 10**

**Β4.** Να δώσετε από ένα **συνώνυμο** για κάθε μία από τις παρακάτω λέξεις: **άμεσα, ολοκληρωτικά, επιτεύξιμος, συνεχή, επιπτώσεις, ανεξέλεγκτη, προκαλέσει.**

**Μονάδες 7**

**Γ. Να εντοπίσετε το κύριο θέμα του τραγουδιού αναλύοντας κάποια ουσιαστικά (Κειμενικούς δείκτες) που θεωρείτε σημαντικά**

**(Μονάδες 15)**

Εκεί που φύτρωνε φλισκούνι κι άγρια μέντα

Κι έβγαζε η γη το πρώτο της κυκλάμινο

Τώρα χωριάτες παζαρεύουν τα τσιμέντα

Και τα πουλιά πέφτουν νεκρά στην

υψικάμινο.

Εκεί που σμίγανε τα χέρια τους οι μύστες

Ευλαβικά πριν μπουν στο θυσιαστήριο

τώρα πετάνε τ' αποτσίγαρα οι τουρίστες

και το καινούργιο πάν' να δουν διυλιστήριο.

Εκεί που η θάλασσα γινόταν ευλογία

Κι ήταν ευχή του κάμπου τα βελάσματα

Τώρα καμιόνια κουβαλάν' στα ναυπηγεία

Αδεια κορμιά, σιδερικά, παιδιά κι

ελάσματα.

Κοιμήσου Περσεφόνη

Στην αγκαλιά της γης

Στου κόσμου το μπαλκόνι Ποτέ μην ξαναβγείς.

Πρόκειται βέβαια για τον **«Εφιάλτη της Περσεφόνης**», από τα «Παράλογα», σπουδαία στιγμή, τόσο του **Νίκου** **Γκάτσου** όσο και του Χατζιδάκι, αλλά και της Μαρίας Φαραντούρη.

**Παραγωγή λόγου**

**Δ.**Κοντά στο τόπο κατοικία σας λειτουργεί ένα εργοστάσιο το οποίο με τους ρύπους και τα απόβλητα που καταλήγουν σε κοντινή λίμνη/θάλασσα απειλεί να καταστρέψει το φυσικό περιβάλλον της περιοχής σας. Καλείστε να συντάξετε **μία επιστολή** προς το υπουργείο περιβάλλοντος στην οποία θα περιγράφετε **αφενός τους παράγοντες που οδηγούν στη μόλυνση του περιβάλλοντος εν γένει και εν συνεχεία να προτείνετε κάποια μέτρα με σκοπό την προστασία σα**ς. Η επιστολή σας να μην υπερβαίνει τις 400 λέξεις.

**Μονάδες 30**